জঙ্গিপুরে পুকুর ভরাট মামলায় বড় নির্দেশ হাইকোর্টের!

ওয়েব ডেস্ক : মুর্শিদাবাদের (Murshidabad) জঙ্গিপুরে (Jangipur) পুকুর ভরাটের মামলায় জলাভূমি ভরাট রুখতে বিডিওকে কমিটি গঠনের নির্দেশ দিল কলকাতা হাইকোর্ট (Calcutta High Court)। বিচারপতি সুজয় পাল ও বিচারপতি স্মিতা দাস দে-র ডিভিশন বেঞ্চের মন্তব্য, জলাভূমি ভরাট রুখতে বিডিওর নেতৃত্বে কমিটি গড়ার ঘোষণা করেছিল রাজ্য। সেই বিজ্ঞপ্তি এখনও কার্যকর হয়নি।

আদালতের তরফে নির্দেশ দেওয়া হয়েছে, মামলাকারীকে স্থানীয় বিডিওর কাছে হাইকোর্টের (Calcutta High Court) এই রায়ের কপি সহ আবেদন করতে হবে। তার এক মাসের মধ্যে ওই কমিটি গঠন করতে হবে বলে রাজ্যকে নির্দেশ দিয়েছে আদালত।

আরও খবর : মহালয়ার বাকি ১ দিন, নির্বিঘ্নে তর্পণ সম্পন্ন করতে ঘাট পরিষ্কার কালনা পৌরসভার

প্রসঙ্গত, এতদিন জলাভূমি ভরাট সংক্রান্ত যাবতীয় মামলায় ব্লক ভূমি আধিকারিক থানায় অভিযোগ না করলে অভিযোগ গ্রাহ্য করত না পুলিশ। ১৯৫৬ সালের জলাভূমি ভরাট আইনের একটি ধারাকে হাতিয়ার করে পুলিশ সাধারণ নাগরিকদের অভিযোগ গ্রাহ্য করত না বলে অভিযোগ।

তবে সম্প্রতি এক মামলায় হাইকোর্টের (High Court) সিঙ্গেল বেঞ্চ জানিয়ে দেয়, এখন থেকে যে কোনো নাগরিক থানায় জল ভরাটের অভিযোগ করলে তা গ্রহণ করে প্রাথমিক তদন্ত করে ব্লক ভূমি আধিকারিকের থেকে মতামত নেবে পুলিশ। একইসঙ্গে রাজ্যের ২০১২ সালের বিজ্ঞপ্তি অনুযায়ী জলাভূমি ভরাট সংক্রান্ত অভিযোগ খতিয়ে দেখতে কমিটি গঠনের নিয়েও নির্দেশ দেয় আদালত। এ নিয়ে মামলাকারীর আইনজীবী অরিন্দম দাস বলেছেন, আদালতের এই রায়ের ফলে জলাভূমি ভরাট আটকানো সম্ভব হবে। প্রশাসনের ভিতরেও একে অপরকে আড়াল করার প্রবণতাও কমবে।